C 327/20

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 327/06)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU/CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Miele della Lunigiana“

EÚ č.: PDO-IT-0195-AM01 – 8. 7. 2021

CHOP (X) CHZO ( )

1. Skupina žiadateľov a oprávnený záujem

Consorzio Miele della Lunigiana DOP [Miele della Lunigiana PDO Protection Association], c/o Unione dei Comuni – Piazza delle Libertà, 17-54013 Fivizzano

E-mail: mieledellalunigiandop@yahoo.it

Certifikovaný e-mail: mieledellalunigiandop@arubapec.it

Uvedené združenie spĺňa požiadavky stanovené v článku 13 ods. 1 vyhlášky ministerstva č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii výrobku, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☐ Dôkaz o pôvode

☒ Spôsob výroby

☐ Súvislosť

☒ Označovanie

☒ Iné: balenie, informácie o kontrolnom orgáne

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012, v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

Táto zmena sa týka článku 2 špecifikácie, bodu 4.2 uverejneného zhrnutia a bodu 3.2 jednotného dokumentu. Konkrétne sa zmenil obsah hydroxymetylfurfuralu (HMF) v agátovom aj gaštanovom mede „Miele della Lunigiana“.

Súčasná verzia:

„Obsah hydroxymetylfurfuralu (HMF): najviac 10 mg/kg v čase balenia do pohárov“

Nová verzia:

„Obsah hydroxymetylfurfuralu (HMF): najviac 10 mg/kg do štyroch mesiacov od vytočenia medu“

Od uznania CHOP sa zmenila dynamika včelárskych zariadení. Včelárske zariadenia zvyčajne bývali veľmi malé prevádzky, ktoré si včelárstvom len privyrábali, dnes však veľkú časť z nich tvoria profesionálni poľnohospodári, ktorí uvádzajú výrobok na trh aj prostredníctvom baliarní, čím sa predlžuje čas manipulácie s výrobkom. Okrem toho sa zmenili aj používané distribučné kanály a dynamika trhu. Zatiaľ čo predtým sa výrobok uvádzal do predaja a obvykle vypredal počas roka, dnes je vzhľadom na spoluprácu s veľkými maloobchodníkmi potrebné udržiavať nepretržitú dodávku výrobku počas dlhšieho obdobia a zabezpečiť jeho neustálu skladovú dostupnosť v supermarketoch, aby nedošlo k strate trhového postavenia, ktoré sa ťažko znova získava.

Týmto predĺžením obdobia balenia výrobku na účely uvedenia na trh sa sťažilo dodržanie parametra hydroxymetylfurfuralu (HMF) v medziach stanovených v špecifikácii, keďže hodnota tohto parametra sa zvyšuje postupom času a aj po zahrievaní medu, ktoré je niekedy potrebné na to, aby sa dal baliť, ak zhustol.

Predĺženie obdobia na overenie tohto parametra neznamená, že sa nekontroluje kvalita výrobku, pretože hodnota tohto parametra podľa zákona je 40 mg/kg, čo je oveľa vyššia hodnota ako hodnota stanovená v špecifikácii.

Účelom tejto zmeny špecifikácie je zabezpečiť, aby sa HMF meral štyri mesiace po vytočení, keď sa med vyčíril. V každom prípade sú vo fáze uvedenia na trh dodržané zákonom stanovené parametre.

Zemepisná oblasť

Táto zmena sa týka bodu 4.3 uverejneného zhrnutia, teraz bodu 4 jednotného dokumentu.

Súčasná verzia:

„Oblasť výroby, spracovania, prípravy a balenia agátového a gaštanového medu ‚Miele della Lunigiana‘ zahŕňa časť provincie Massa Carrara v regióne Toskánsko, ktorá zodpovedá územiu horského spoločenstva Lunigiana rozprestierajúcemu sa na ploche približne 97 000 ha.“

Nová verzia:

„Oblasť výroby agátového a gaštanového medu ‚Miele della Lunigiana‘ zahŕňa tieto obce v provincii Massa Carrara: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano a Casola in Lunigiana. Táto oblasť predstavuje súvislú plochu pôdy s rozlohou približne 97 000 ha a zodpovedá územiu horského spoločenstva Lunigiana. “

Oblasť výroby sa nezmenila, ale zoznam obcí bol zahrnutý len do špecifikácie výrobku a nie do uverejneného zhrnutia. Preto sa do jednotného dokumentu dopĺňa zoznam obcí.

Spôsob výroby

Táto zmena sa týka článku 5 špecifikácie, bodu 5.3 Vytáčanie a spracovanie a bodu 4.5 uverejneného zhrnutia. Dopĺňa sa fáza odvlhčovania.

Dopĺňa sa táto veta:

„Odvlhčovanie sa môže vykonávať s použitím odvlhčovačov okolitého vzduchu, ktoré vytvárajú prúd suchého vzduchu, alebo s použitím zariadení vhodných na odvlhčovanie medu, ako sú diskové odvlhčovače.“

Je nevyhnutné kontrolovať obsah vlhkosti v mede, aby sa zachovala jeho kvalita a vlastnosti. V posledných rokoch sa v mede viackrát zistila prebytočná vlhkosť z dôvodu častých zrážok počas obdobia kvitnutia, preto bolo potrebné doplniť fázu odvlhčovania, aby bol med v rámci parametrov stability. Najlepšie podmienky na zber kvalitného medu sú v obdobiach kvitnutia, ktoré sú svieže a vyznačujú sa primeranou, ale nie nadmernou vlhkosťou, zatiaľ čo v období častejších zrážok sú podmienky menej priaznivé. Zavedenie odvlhčovania by znamenalo, že práve v týchto nepriaznivých obdobiach, keď má med nižšiu kvalitu, by zber medu nebol ohrozený. Obsah prebytočnej vody v mede a možné vysoké teploty po jeho uvedení na trh by mohli prispieť k šíreniu osmofilných kvasiniek, ktoré spôsobujú kvasenie, v dôsledku ktorého med „Miele della Lunigiana“ stráca svoje vlastnosti, pokiaľ ide o kvalitu a excelentnosť.

Označovanie

Táto zmena sa týka článku 8 špecifikácie, bodu 4.8 uverejneného zhrnutia a bodu 3.6 jednotného dokumentu.

Súčasná verzia:

„1. agátový alebo gaštanový med ‚Miele della Lunigiana‘,

2. CHOP – chránené označenie pôvodu,

3. logo CHOP v zmysle nariadenia (EHS) č. 1726/98: toto logo sa môže uvádzať buď na etikete, alebo na pečati umiestnenej na obale,

4. dátum minimálnej trvanlivosti, ako sa uvádza v článkoch 3 a 9 smernice 2000/13/ES, sa musí uvádzať s použitím slov ‚minimálna trvanlivosť do konca‘, po ktorých nasleduje mesiac a rok; tento dátum musí byť v každom prípade najneskôr dva roky od dátumu balenia.“

Nová verzia:

„1. agátový alebo gaštanový med ‚Miele della Lunigiana‘,

2. skratka ‚DOP‘ (CHOP) alebo celý nápis ‚Denominazione di Origine Protetta‘ (Chránené označenie pôvodu),

3. logo EÚ: toto logo sa môže uvádzať buď na etikete, alebo na pečati umiestnenej na obale,

4. dátum minimálnej trvanlivosti podľa zákona, ktorý musí byť v každom prípade najneskôr dva roky od dátumu balenia,

5. názov označenia a logo EÚ sa musia uvádzať na etikete alebo na obale čitateľným a nezmazateľným písmom vo farbe, ktorá výrazne kontrastuje s farbou etikety; všetky ostatné pojmy sa musia uvádzať menšími písmenami ako chránené označenie,“.

Touto zmenou sa umožní používanie skratky „CHOP“ ako alternatívy k celému zneniu, čo znamená, že ju bude možné prispôsobiť rôznym veľkostiam balenia.

Okrem toho sa vypustili neaktuálne odkazy na právne predpisy a uviedli sa odkazy na platné pravidlá.

Zaviedla sa možnosť prispôsobiť grafickú prezentáciu názvu a loga v závislosti od použitého balenia.

Ostatné

Balenie

Táto zmena sa týka článku 5 bodu 5.4 špecifikácie, bodu 4.5 uverejneného zhrnutia a bodu 3.5 [jednotného] dokumentu o druhoch balenia. Okrem toho sa vypustili neaktuálne odkazy na právne predpisy.

Súčasná verzia:

„Povolené sú len sklenené balenia so závitovým viečkom v týchto formátoch: 30 až 1 000 g“

Nová verzia:

„Výrobok sa môže baliť do akýchkoľvek nádob s objemom a z materiálu určeného na potravinárske účely povolených platnými zákonmi, podľa možnosti do nádob vyrobených výlučne z recyklovateľného alebo kompostovateľného materiálu. Len výrobok s CHOP ‚Miele della Lunigiana‘, ktorý nie je určený pre konečných spotrebiteľov, sa môže baliť do veľkoobjemových nádob na potraviny.“

Ukázalo sa, že spôsoby balenia stanovené v platnej špecifikácii predstavujú významné obmedzenie vo fáze predaja, ako aj pre propagáciu výrobku. Možnosť použiť na balenie akýkoľvek druh nádoby umožní lepšie reagovať na požiadavky trhu.

Okrem toho sa možnosťou baliť med, ktorý nie je určený pre konečných spotrebiteľov, do veľkoobjemových nádob umožní používať výrobok s CHOP „Miele della Lunigiana“ ako prísadu v spracovaných výrobkoch. Uvedením, že by sa mali uprednostniť plne recyklovateľné alebo kompostovateľné obalové materiály, sa vo väčšej miere podporí výber takýchto materiálov prevádzkovateľmi.

Súčasná verzia:

„b) zaručiť kontrolu a vysledovateľnosť výrobku s cieľom zabezpečiť účinnosť povinných kontrol vykonávaných oprávneným orgánom vo všetkých fázach výroby uvedených v článku 7 tejto špecifikácie [v zmysle článku 10 nariadenia (EHS) č. 2081/92]“.

Nová verzia:

„b) zaručiť kontrolu a vysledovateľnosť výrobku s cieľom zabezpečiť účinnosť povinných kontrol vykonávaných oprávneným orgánom vo všetkých fázach výroby uvedených v platných právnych predpisoch“.

Vypustil sa odkaz na zrušené právne predpisy.

Táto zmena sa týka článku 7 špecifikácie výrobku.

Súčasná verzia:

„Podľa článku 10 nariadenia (EHS) č. 2081 zo 14. júla 1992 poverený súkromný subjekt overuje dodržiavanie ustanovení tejto špecifikácie výrobku.“

Nová verzia:

„Overenie súladu výrobku so špecifikáciou uskutočňuje kontrolný orgán v súlade s nariadením (ES) č. 1151/2012. Kontrolným orgánom je: Bioagricert srl, Via dei Macabraccia n. 8/3-4-5, Casalecchio di Reno (provincia Boloňa); telefón: 051 562158; certifikovaná e-mailová adresa: Bioagricert@pec.bioagricert.org; e-mail: info@bioagricert.org“

Článok o kontrolách sa aktualizoval uvedením údajov o kontrolnom orgáne a aktualizovaním odkazov na právne predpisy.

JEDNOTNÝ DOKUMENT

„Miele della Lunigiana“

EÚ č.: PDO-IT-0195-AM01 – 8. 7. 2021

CHOP (X) CHZO ( )

1. Názov (názvy) [chop alebo chzo]

„Miele della Lunigiana“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku [podľa prílohy XI]

Trieda 1.4. Iné výrobky živočíšneho pôvodu (vajcia, med, rôzne mliečne výrobky okrem masla atď.)

3.2. Opis výrobku, na ktorý sa vzťahuje názov uvedený v bode 1

Chránené označenie pôvodu „Miele della Lunigiana“ je vyhradené pre tieto dva druhy medu: agátový med a gaštanový med.

Agátový med „Miele della Lunigiana“ je vymedzený ako med vyrobený z kvetov Robinia pseudoacacia L. Gaštanový med „Miele della Lunigiana“ je vymedzený ako med vyrobený z kvetov Castanea sativa M.

Vlastnosti výrobku

Agátový med „Miele della Lunigiana“

Organoleptické vlastnosti

Agátový med „Miele della Lunigiana“ má tieto vlastnosti:

— Dlho zostáva číry a tekutý. Koncom obdobia predaja môže nastať určitá čiastočná kryštalizácia, k úplnej kryštalizácii však nedochádza.

— Konzistencia: vždy viskózny v závislosti od obsahu vody.

— Farba: veľmi svetlá od takmer bezfarebnej až po slamovožltú.

— Vôňa: jemná, rýchlo sa vytrácajúca vôňa čerstvého a kandizovaného ovocia, ktorá je podobná vôni kvetov.

— Chuť: výrazne sladká, jemne kyslastá, ale nie horká. Aróma je veľmi lahodná, zvyčajne s tónmi vanilky, rýchlo sa vytráca a je bez dochute.

Chemické, fyzikálne a mikroskopické vlastnosti

Okrem požiadaviek stanovených platnými právnymi predpismi musí mať agátový med „Miele della Lunigiana“ tieto vlastnosti:

— Obsah vody: maximálne 18 %.

— Obsah hydroxymetylfurfuralu (HMF): najviac 10 mg/kg do štyroch mesiacov od vytočenia medu.

Melisopalynologické vlastnosti

Usadeniny v mede vo všeobecnosti obsahujú málo peľových zŕn, a to menej ako 20 000 zŕn agátového peľu na 10 g medu.

Gaštanový med „Miele della Lunigiana“

Organoleptické vlastnosti

Gaštanový med „Miele della Lunigiana“ má tieto vlastnosti:

— Dlho zostáva číry a tekutý. Koncom obdobia predaja môže nastať čiastočná a nepravidelná kryštalizácia.

— Farba: tmavojantárová, často s červenkastými odtieňmi.

— Vôňa: pomerne silná a prenikavá.

— Chuť: dlhotrvajúca s určitým stupňom horkosti.

Chemické, fyzikálne a mikroskopické vlastnosti

Okrem požiadaviek stanovených platnými právnymi predpismi musí mať gaštanový med „Miele della Lunigiana“ tieto vlastnosti:

— Obsah vody: maximálne 18 %.

— Obsah hydroxymetylfurfuralu (HMF): najviac 10 mg/kg do štyroch mesiacov od vytočenia medu.

Melisopalynologické vlastnosti

Usadeniny v mede vo všeobecnosti obsahujú veľa peľových zŕn, a to viac ako 100 000 zŕn gaštanového peľu na 10 g medu.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Akékoľvek prikrmovanie sa musí pred vložením rámikov pozastaviť a v každom prípade musí pozostávať len z cukru a vody.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby, spracovania a prípravy sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výrobok sa môže baliť do akýchkoľvek nádob s objemom a z materiálu určeného na potravinárske účely povolených platnými zákonmi, podľa možnosti do nádob vyrobených výlučne z recyklovateľného alebo kompostovateľného materiálu. Len výrobok s CHOP „Miele della Lunigiana“, ktorý nie je určený pre konečných spotrebiteľov, sa môže baliť do veľkoobjemových nádob na potraviny. Balenie výrobku sa musí uskutočňovať vo vymedzenej zemepisnej oblasti. Balenie v rámci vymedzenej zemepisnej oblasti spolu s ostatnými fázami výroby predstavuje tradičný postup v danej oblasti a je odôvodnené s cieľom:

a) chrániť kvalitu výrobku tým, že balením v rámci vymedzenej oblasti sa predchádza akémukoľvek riziku zhoršenia chemických/fyzikálnych a organoleptických vlastností medu, ktoré by mohlo byť spôsobené nevyhnutnými presunmi a zmenami fyzikálnych podmienok a podmienok okolitého prostredia, ku ktorým dochádza počas prepravy do inej oblasti;

b) zaručiť kontrolu a vysledovateľnosť výrobku s cieľom zabezpečiť účinnosť povinných kontrol vykonávaných oprávneným orgánom vo všetkých fázach výroby uvedených v platných právnych predpisoch.

3.6. Špecifické pravidlá označovania výrobku, na ktorý sa vzťahuje registrovaný názov

Informácie týkajúce sa označenia a prezentácie baleného výrobku upravujú platné právne predpisy. Okrem informácií požadovaných zákonom musia informácie zahŕňať tieto údaje:

1. agátový alebo gaštanový med „Miele della Lunigiana“,

2. skratka „DOP“ (CHOP) alebo celý nápis „Denominazione di Origine Protetta“ (Chránené označenie pôvodu),

3. logo EÚ: toto logo sa môže uvádzať buď na etikete, alebo na pečati umiestnenej na obale,

4. dátum minimálnej trvanlivosti, ktorý musí byť v každom prípade najneskôr dva roky od dátumu balenia,

5. názov označenia a logo sa musia uvádzať na etikete alebo na obale čitateľným a nezmazateľným písmom vo farbe, ktorá výrazne kontrastuje s farbou etikety; všetky ostatné pojmy sa musia uvádzať menšími písmenami ako chránené označenie.

Na etikete sa môžu uvádzať aj iné nepovinné informácie s cieľom pomôcť spotrebiteľovi a/alebo výživové informácie.

4. Stručné vymedzenie zemepisnej oblasti

Oblasť výroby agátového a gaštanového medu „Miele della Lunigiana“ tvoria tieto obce v provincii Massa Carrara: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano a Casola in Lunigiana.

Táto oblasť predstavuje súvislú plochu pôdy s rozlohou približne 97 000 ha a zodpovedá územiu horského spoločenstva Lunigiana.

5. Súvislosť so zemepisnou oblasťou

Oblasť výroby je vo všeobecnosti hornatá. Na severe a východe je oddelená od Pádskej nížiny pásmom Toskánsko-Emiliánskych Apenín, zatiaľ čo vápencový hrebeň Apuánskych Álp na juhu a úpätie Ligúrskych Apenín na západe oddeľujú oblasť Lunigiana od ostatných susedných údolí.

Uprostred oblasti sa nachádza široká aluviálna vnútrohorská panva s komplexnou sústavou riek, z ktorých najvýznamnejšou je rieka Magra, do ktorej sa vlievajú všetky vodné toky v tejto oblasti.

Poloha oblasti Lunigiana v blízkosti mora a zložitý horský terén vytvárajú širokú škálu mikroklimatických gradientov, pričom nižšie položené oblasti sú vystavené vplyvom teplotnej inverzie, čo spôsobuje časté nočné hmly bežne trvajúce až do neskorého rána a na kopcoch miernejšie podnebie.

Vzhľadom na pôdy a hornatý charakter sa oblasť Lunigiana intenzívne nevyužívala. To spoločne s nedostatkom priemyselného rozvoja viedlo k zachovaniu celistvosti tohto prostredia s rozsiahlymi lesnatými plochami. V oblasti Lunigiana je v súčasnosti približne 65 000 ha lesnatých plôch, čo predstavuje 67 % rozlohy tejto oblasti. Najbežnejšími druhmi stromov sú agát (Robinia pseudoacacia) a gaštan (Castanea sativa). Agát, druh stromu používaný na konsolidáciu svahov, teraz bežne rastie a je rozšírený v opustených oblastiach. Počas krátkeho, ale veľmi intenzívneho obdobia kvitnutia v apríli/máji produkujú včely veľké množstvo nektáru z jeho kvetov.

Gaštany, ktoré sa v danej oblasti vysádzajú od čias Rímskej ríše, sú pre poľnohospodárske rodiny v oblasti Lunigiana významným zdrojom obživy, pričom slúžia ako zdroj potravy a aj na iné použitia (drevené uhlie, drevo a tanín). Počas obdobia kvitnutia v júni a júli ich opeľujú včely. Veľké zastúpenie týchto dvoch druhov stromov preto postupne viedlo včelárov k tomu, aby vyrábali tieto dva druhy medu.

Vzhľadom na riedke osídlenie je v tomto prostredí včelárstvo tradíciou a je rozšírené v celej tejto oblasti. Vďaka veľkému počtu stromov týchto dvoch druhov, agátu a gaštanu, a priaznivej postupnosti kvitnutia je med vyrábaný v tejto oblasti mimoriadne čistý.

V oblasti Lunigiana sa ľudia venujú včelárstvu oddávna, o čom svedčí aj množstvo historických dokumentov a dobrá povesť medu. V dokumente z čias Napoleona sa spomína počet fungujúcich úľov a výroba a predaj medu celému radu obchodníkov. V tom istom dokumente sa uvádza, že tu bola továreň na výrobu sviečok pre miestny trh. Nepretržitá tradícia výroby medu a včelích produktov v tejto oblasti, ktorá je stará niekoľko storočí, a založenie združenia včelárov v roku 1873, ktorého hlavným cieľom bolo šírenie postupov racionálneho včelárstva, sú jasným dôkazom hlbokých koreňov včelárstva v oblasti Lunigiana.

Odkaz na uverejnenie špecifikácie výrobku:

Úplné znenie špecifikácie výrobku je dostupné na tejto webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (na obrazovke vpravo hore), potom na „Prodotti DOP IGP STG“ (na obrazovke vľavo) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.